Posar la misericòrdia en obres (i 2) - FÒRUM.ad\nPosar la misericòrdia en obres (i 2)\nOn: 30/08/15 7:14\nEn ordre a preparar l’Any de la misericòrdia que ha convocat el Papa Francesc, i que començarà el desembre, ens convé reflexionar sobre les obres de misericòrdia corporals i espirituals i acollir el seu reclam. Avui us proposo les obres espirituals. Així desvetllarem la nostra consciència, moltes vegades ensopida –diu el Sant Pare- davant el drama de la pobresa, i entrarem encara més en el cor de l’Evangeli, on els pobres són els privilegiats de la misericòrdia divina. “La predicació de Jesús ens presenta aquestes obres de misericòrdia perquè puguem adonar-nos de si vivim o no com a deixebles seus” (Butlla MV. 15).\nLes obres de misericòrdia corporals i espirituals són un breu programa d’acció i d’amor ben actual. Avui us comento les 7 obres de misericòrdia espirituals que cita el Papa Francesc :\nEnsenyar al qui no sap.- Ajudar aportant els nostres coneixements, saviesa, experiència, però sense humiliar mai el qui no sap, el qui no ha tingut les mateixes oportunitats. No ser prepotent, saberut, cregut. Ensenyar amb humilitat, compartint, fent que l’altre se’n vagi sortint per ell mateix i no fent-lo dependre de nosaltres. Tots som sempre aprenents.\nDonar consell al qui ho necessita.- Un bon consell, una paraula orientadora, a temps, pot ser llum en la fosca i pot estalviar a l’altre ensopegades i fracassos. Però atents a no ser paternalistes, inoportuns o abassegadors. Escoltar primer i aconsellar sense anar de savis o sobrats.\nCorregir el qui va errat.– La correcció fraterna és necessària, sempre feta des de la humilitat i l’amor. Reconeixent que jo també m’equivoco i he tingut desencerts i fracassos. No ferir ni rebaixar l’altre. A vegades un toc d’humor suau hi ajudarà.\nConsolar el trist.- És molt necessari aportar alegria, consol i comprensió, atenent les causes de la tristesa del germà, des de la proximitat. Fent silenci però estant a prop, amb comunió dels cors i dels patiments. Hem de voler fer feliços els qui tenim a prop, i que trobin esperança enmig de les tristors.\nPerdonar les ofenses.- El perdó és el distintiu de l’amor cristià. Perdonar sempre i oblidar les ofenses i injúries que ens fan. És tot un do saber perdonar i oblidar, saber passar pàgina, i recomençar sense estar tot el dia recordant el mal que els altres m’han fet. Perdonar per poder ser perdonats.\nSuportar amb paciència les persones molestes.- Sofrir amb aguant les flaqueses i defectes del pròxim, confiant que segurament s’hi esforça. Cal aguantar, cedir, suportar. Vèncer el propi jo. Suportar sense ira o mal geni. Comprendre el pròxim assemblant-nos a Déu, que és “pacient i misericordiós”.\nPregar Déu pels vius i pels difunts.- Viure intercedint i encomanant els germans, creient que la pregària aporta fortalesa i vida. Ser solidaris des de la intercessió. Dedicar temps a l’oració. Omplir el cor dels noms dels qui estimem, de les necessitats de la humanitat, dels qui volem tenir presents amb amor, perquè Déu els ajudi. És el camí més curt per arribar al germà.\nDéu amb el seu Esperit Sant ens anirà ajudant a créixer en una “espiritualitat misericordiosa”, plena de bones obres!\nPrevious Post: El concurs de pesca de Casa Pintat es consolida\nNext Post: Creixen un 5 per cent les pernoctacions als establiments turístics del Pirineu i la plana de Lleida


David Abril: “Qui va callar quan Bauzá va acomiadar 1.351 professionals de la salut ara es mobilitzen contra el decret de català” - MÉS per Mallorca\nDavid Abril: “Qui va callar quan Bauzá va acomiadar 1.351 professionals de la salut ara es mobilitzen contra el (...)\nMÉS per Mallorca entén el rebuig del PP a la llei d’habitatge com una excusa per justificar un possible recurs al Constitucional\nMÉS per Mallorca manifesta la seva satisfacció per l’expectativa que en els propers dies es pugui tancar un acord que respecti el compromís de conèixer les dues llengües oficials de les Illes Balears. El català ha de ser un requisit en l’accés a la sanitat pública. El coportaveu de la formació ecosobiranista, David Abril, ha assegurat avui que “el català mai ha estat un problema perquè mai s’ha deixat de contractar ni es deixarà de contractar un professional perquè no conegui el català” i que “hi ha oportunisme polític i mobilitzacions de gent que va callar quan Bauzá va acomiadar 1.351 professionals de la salut” però que ara es manifesten contra el decret de català. “Llavors érem altres que ens movíem per defensar la sanitat pública i l’assistència de qualitat”, ha afegit.\nLamentam que no s’hagi desconvocat la manifestació contra el decret del català i que aquestes mobilitzacions responguin a altres interessos, a banda de no tenir res a veure amb allò que s’ha dit ‘Marea Blanca’. Com ha apuntat Abril, el requisit s’ha d’incloure “per complir amb la modificació que vam fer de la llei, per respecte a l’Estatut i per respecte a aquesta comunitat”.\nD’altra banda, la diputada Joana Aina Campomar ha recordat que demà tindrà lloc el debat de la llei d’habitatge, que està arribant a la seva recta final. Campomar l’ha definit com “una de les lleis més importants dels Acords pel Canvi i que vol fer front a un dels problemes més greus que tenen les persones, que és l’accés a l’habitatge”.\n“És mal d’entendre que el PP hagi presentat una esmena a la totalitat perquè no va fer res per solucionar aquest problema durant els passats quatre anys de legislatura, a l’únic que es va dedicar va ser a vendre patrimoni públic en comptes de fer habitatge públic”, ha assegurat Campomar. La diputada ecosobiranista també s’ha preguntat què s’amaga darrere aquesta esmena i si és una excusa per justificar un possible recurs al Constitucional, com ha fet amb altres territoris amb altres lleis que treballen per la ciutadania.\nEl que vol aquesta llei és posar instruments per a què les administracions públiques puguin treballar a favor de les persones, “no com el PP, que utilitza aquests instruments jurídics per fer feina a favor de grans especuladors immobiliaris i grans elèctriques”. “Aquesta llei camina amb un ampli suport dels partits que conformen els Acords pel Canvi: hem presentat 45 esmenes conjuntes per millorar la llei, a banda de les que hem presentat cadascú i que recullen moltes demandes socials i de col·lectius que han fet feina per donar resposta a l’accés d’un habitatge digne”, ha explicat Campomar.


Tres empreses de Rubí, guardonades amb els Premis Cambra 2014 - Ajuntament de Rubí\nTres empreses de Rubí, guardonades amb els Premis Cambra 2014\nTres empreses de Rubí, guardonades amb els Premis Cambra 2014 El jurat ha premiat Germans Boada, Grifoll Print Promotions i Continental Automotive Spain, a banda de l’empresa amb filial a la ciutat MC Mutual https://www.rubi.cat/ca/ajuntament/comunicacio/sala-de-premsa/notes/tres-empreses-de-rubi-guardonades-amb-els-premis https://www.rubi.cat/@@site-logo/ajuntament-de-rubi.svg\nEl jurat ha premiat Germans Boada, Grifoll Print Promotions i Continental Automotive Spain, a banda de l’empresa amb filial a la ciutat MC Mutual\nTres empreses de Rubí, Germans Boada, Grifoll Print Promotions i Continental Automotive Spain, han estat guardonades amb els Premis Cambra 2014, que atorga la Cambra de Comerç i Indústria de Terrassa. El jurat del certamen, integrat entre d’altres pel regidor de Promoció Econòmica de l’Ajuntament de Rubí, Jaume Buscallà, també ha decidit premiar la barcelonina Mutual Midat Cyclops-MC Mutual, amb filials a la nostra ciutat i a Sant Cugat.\nGermans Boada, dedicada a la fabricació d’eines per a la construcció, ha estat reconeguda en l’apartat d’Internacionalització; l’entitat Mutual Midat Cyclops-MC Mutual ha estat guardonada a la categoria de Gestió del Talent, la Formació i el Coneixement; Grifoll Print Promotions, dedicada a la impressió de paper i plàstic amb acabats especials, ha rebut el Premi Cambra a l’Impuls de la Innovació, la Recerca i el Desenvolupament; i Continental Automotive Spain, que produeix quadres d’instruments, pantalles multifunció i parts plàstiques per al sector d’automoció, ha estat distingida amb el guardó a la Responsabilitat Social Corporativa.\nEl jurat dels Premis Cambra ha donat a conèixer la desena d’empreses guardonades en les cinc categories obertes a la participació. Properament farà públics els premiats en els apartats d’Iniciativa Empresarial a la Demarcació, Empresa de Nova Creació i Lideratge Empresarial, que concedeix directament el Comitè Executiu de la Cambra. Tots els guardons es lliuraran en un acte multitudinari que tindrà lloc el 19 de juny a Matadepera.


Mai a la vida: Actualitat #10. Llibres per Nadal\nActualitat #10. Llibres per Nadal\nNadal és una època de pau, amor i felicitat, però també una època de regals i maldecaps per aquests regals. Al Mai a la Vida pensem que un llibre és un dels millors regals que se li pot fer a algú i per això, aquesta setmana a la secció d'actualitat parlem de llibres. A més també ens fem ressó d'una incitiva de la Generalitat de Catalunya i de la Conselleria de Cultura i Educació de les Illes Balears anomenada 'Tasta'm' i que consisteix en regalar un trosset de llibre a tots els transports públics, per tal d'incitar als usuaris a llegir.\nSi voleu saber quins llibres regalar aquest Nadal i quins trosset de llibre podeu trobar al transport públic només cal que clickeu aquí, i podreu escoltar la nostra càpsula d'actualitat o bé, si ho preferiu, podeu sentir-la desde el nostre perfil d'Scanner Club.\nEtiquetes: *Montse Casas, actualitat, Llibres, nadal, regals\nMetrópolis ha dit...\nM'encanta Ray Loriga!\nEl vaig descobrir amb aquell llibre de 'Tokio ya no nos quiere'.\nQuina gran recomanació!\nI m'encanta aquell moment en que el protagonista diu que està desfet però que es guarda una dosis d'encant per si algun dia li fes falta!\n9 de març de 2009 a les 20:47


Ara, eres la dona de la meua realitat. I de la meua vida.\nComentaris (0)16-01-2013 14:39:42Felicitat, Interior de la caixa\nPot ser sempre siguen les mateixes paraules, però són tan necesssàries... I tan boniques. I encara que a la vista siguen semblants, cada dia les dic amb més passió, amb més raó, amb més sentiment.\n"Ets l'amor de ma vida."\n"I sempre estaré al teu costat."\nComentaris (1)13-11-2012 23:36:11Felicitat, Interior de la caixa\nPorte uns dies que necessite dir-te t'estime cada segon del dia. Em controle, i hi ha vegades que passen més de vint segons entre t'estime i t'estime. Però, és que... t'estime! I, moltes vegades, quan et veig davant, no puc evitar dir-t'ho! I moltes vegades, quan et veig davant, i recorde tot el que fas per mi, no puc evitar dir-t'ho! I, moltes vegades, quan et veig davant, i recorde tot el que fas per mi, i senc tot el que m'estimes i tot el que sóc per tu, no puc evitar dir-t'ho!\nPorte uns dies mig nostàlgica, o no sé com dir-ho. Els diaris m'han fet memòria. Avui he passat pel teu blog i he tornat a fer memòria. Mai trobaré paraules ni gestos per agrair-te la teua espera, la teua paciència, el teu caràcter lluitador i valent... Gràcies per ser valenta. Algú ho havia de ser. Saps que, des de fa uns quants mesos, jo tampoc pense tindre-li por a l'amor, al nostre amor. Per que tindre aquesta por ha sigut una de les estupideses més absurdes que he fet a la meua vida. Sí, a la meua vida, i no és per exagerar ni per donar-li un toc dramàtic, que ven molt, és per què així ho senc. Cada cop que ho pense, m'entra un "no sé que" per dins... I tinc una taqueta al cor que no podria llevar ni el millor detergent. Això em fa ser més forta ara. Això em fa ser més conscient del que tinc.\nPorte uns dies que, no sols necessite dir-te que t'estime, també necessite demostrar-t'ho. Fer que et senques estimada.\nPorte uns dies que només pense en passar hores i hores amb tu: per abraçar-te, per fer la mona a la piscina per pillar-m'ho abans, per ensenyar-te a tocar la guitarra, per fer manualitats amb poc d'èxit, per fer de cambrera torpe i tu de cambrera simpàtica a un bar familiar (jiji), per inventar dinars diferents, per gaudir d'un dia de platja, o per, simplement, mirar-te al ulls, que això ja és moltíssim. Estar amb tu. Per què, estic segura, que poques coses milloraran la teua presència.\nPorte molts dies sentint-me la persona més afortunada del món per tenir-te. I desitge que aquesta fortuna m'acompanye tota la vida.\nPorte molts dies bevent de la teua felicitat. Ets la meua major font d'energia.\nPorte molts dies estimant-te, i, saps què? El meu cor em diu que no pararé de fer-ho!\nComentaris (0)25-06-2012 18:12:50Felicitat, Interior de la caixa, Reflexions\nT'’estime com el primer dia. O pot ser no.\nAra t’estime amb més seguretat, amb més intensitat, amb més llibertat i més valentia. No amb total llibertat i sense cap por, però el camí és llarg, i tenim tota una vida.\nT’estime ací i ara. I vull estimar-te sempre, i on siga! On siga, amb tu!\nComentaris (1)19-04-2012 12:04:09Felicitat, Interior de la caixa\nMai t’he escrit una cançó. *Des de que estic perdudament enamorada de tu, mai t’he escrit una cançó.\nM’agrada escriure’n. Pot ser no tinguen la millor música, ni la millor lletra, però és una cosa que m’agrada fer i punt.\nUn dia se’m va ocórrer aquesta frase: “Ni la cançó d'amor més bonica del món podria reflexar tot el que senc per tu...” I pot ser és per això que mai m’he posat a composar-te’n... Ara mateixa, ni m’atrevisc a continuar aquella que vaig començar quan marxaves a Santiago de Compostela, setmanes abans del nostre primer T’estime clar, sincer i infinit, i que no et vaig ensenyar fins uns quants mesos després.\nPer ara no tens una cançó meua on reflexe tots els sentiments que fas despertar en mi, però dia rere dia te’ls aniré mostrant amb t’estimes, abraços, besos i carícies, amb paraules dolces i silencis acompanyats de mirades, amb missatges de bon dia i bona nit... Estant ací per a tot el que vulgues. Estant ací esperant-te. Estant ací estimant-te com ningú. Estant al teu costat, malgrat estar ací. I sobretot, amb intents de fer-te la persona més feliç que puga existir a la terra!\nComentaris (2)04-03-2012 19:48:22Felicitat, Interior de la caixa, Musica\nllegar hasta a tu lado.\nllegar hasta a tu lado\nTuve que quemarme pa'\nllegar hasta a tu lado."\nComentaris (2)29-02-2012 23:52:04Interior de la caixa, Musica, Reflexions\nT’estime. És que, simplement, t’estime.\nUn t’estime amaga tantes coses...\nUn t’estime és un Et necessite.\nUn t’estime és un Gràcies per ser la meua alegria particular.\nUn t’estime és un Ja no puc viure, ni vull viure sense tu.\nUn t’estime és un Gràcies per fer-me tan feliç cada dia de la nostra vida.\nUn t’estime és un Jo també vull fer-te sentir la persona més afortunada de l’univers.\nUn t’estime és un Gràcies per estimar-me de la forma que ho fas, un Gràcies per cuidar-me de la forma que ho fas, i un Gràcies per deixar que la nostra història es vaja escrivint poc a poc...\nUn t’estime és una mirada teua entre silencis, un bes dolç, un abraç nocturn...\nUn t’estime és una llarga llista de sentiments, d’agraïments, d’experiències, de somriures, de llàgrimes, de més somriures...\nTot i un t’estime ser tantes coses, sempre he pensat que un t’estime es queda curt. Però és que, simplement, t’estime.\nComentaris (3)24-02-2012 17:29:04Felicitat, Interior de la caixa, Reflexions\n"El dia que et vaig conèixer vaig tindre por de mirar-te...\nEl dia que et vaig besar vaig tindre por a estimar...\nI ara que t'estime, tinc por de perdre't..."\nPerò... Per què hauríem de deixar de Somriure?\nPer res del món!!! Per favor! =)\nComentaris (1)23-01-2012 15:00:33Felicitat, Imagine, Interior de la caixa\n" Et besaria lentament,\nvoldria saber qué fas,\nuna instantánia follia:\nvisc una égloga dolcíssima,\ntot açó que ja no pot ser.\nQue jo me muir d'amor per tu. "\nTot açò que ara no pot ser. Però que tornarà a seR-ho ben aviat…\nComentaris (0)10-01-2012 19:32:32Felicitat, Interior de la caixa\nEh... que és un Fins aviat!\nÉs un fins prompte!\nÉs un t'estime i t'estaré esperant fins que vingues!\nÉs un et pensaré cada dia!\nÉs un altre t'estime. I altre. I altre. I un altre més per si de cas.\nÉs un gràcies. I altre. I altre. I un altre més per si de cas.\nÉs un somriu sempre.\nComentaris (1)09-01-2012 23:39:41Interior de la caixa, Reflexions\n06 gen, 2012\nAhiR em va costar moltíssim dormir...\nVaig estar apunt d’alçar-me a escriure però no tenia ganes ni d’això.\nEm vaig començar a agobiar… No pels playbacks, no pels decorats… no per les disfresses i la cavalcada… no pels treballs que he d’entregar, ni pels treballs que desconec… Sinó per tu. Per què ja marxes. Per què ja no podré veure’t quan tu vulgues, jo vulga i pogam. Per què el dimarts estaràs lluny... Estaràs tan lluny... No volia estar trista, però era inevitable... El fet de no poder abraçar-te, ni mirar-te als ulls de prop, ni agafar-te la mà... ni escoltar el teu riure en viu i en directe... durant no sé quant de temps m’agobiava moltíssim... Em vaig enfonsar...\nNo vull estar malament, i molt menys que tu ho estigues. No volia dir-te res d'això... per no rallar-te més... però ara ho intentaré apanyar per a que te'n vages un poc més tranquila, val? =)\nSupose que ja hem parlat molt d’això...\nSols volia que recordares que...\n...Cada vegada que recorde el teu somriure, se’m dibuixarà un somriure a la cara també.\n...Cada vegada que vega els teus ulls, recordaré les nostres mirades entre silencis.\n...Cada vegada que mire les teues mans, em vindrà al cap la imatge de les nostres mans pegades amb els dits entrecreuats...\n...Cada dia et pensaré...\n...Cada dia et diré que t’estime. I més que això, et demostraré que t’estime.\n...Cada dia intentaré que sigues un poc més feliç.\n...Cada dia estaré ací. Esperant-te.\nGràcies per tot. I tot son més de 365 coses...\nSomriu, per favor. No deixes mai de somriure. Ni de SOMRIUre...\nEns hem d'agafar açò amb tot l'humor del món... És un repte que ens farà més fortes, oi?\nComentaris (0)06-01-2012 13:48:22Diari, Interior de la caixa\n"Però de totes les persones, no n'hi ha cap semblant a tu.\nI és que fas que l'enyorança perdi força si et miro als ulls.\nT'estimo a tu. Amb tot el cor."\nComentaris (3)20-11-2011 21:51:46Felicitat, Interior de la caixa\n"Bateria de preguntes grogues.\n2. Els grocs poden transformar-se en amics o en una relació d’amor o de sexe?\nA la vida, tot es pot transformar. Jo ho denomino perdre el color o intensificar el color. De vegades es tornen d’un groc pàl·lid i es transformen en amics. De vegades agafen un color taronja i es converteixen en amants o amors.\nTant vosaltres com el vostre groc decidireu què voleu ser. El que és segur és que després no es pot tirar enrere. Quan el groc s’intensifica o s’apaga, mai més no torna a ser groc."\nEts la meua roja...\nComentaris (2)08-11-2011 19:08:50Felicitat, Interior de la caixa\nPàgines: 12345616 <>


Mont Carmel - Viquipèdia, l'enciclopèdia lliure\nNo s'ha de confondre amb Mount Carmel.\nEl mont Carmel (en hebreu: כרמל) és una muntanya situada a la costa mediterrània d'Israel, de poca altura i extensió però famosa per les troballes i per l'orde religiós dels carmelites. És propera a Haifa, de la qual protegeix el port, i avui és inclosa dins la seva zona residencial.\nEntitat territorial administrativa Districte de Haifa (Israel)\n32° 40′ 21″ N, 35° 01′ 24″ E / 32.6725°N,35.02333°E / 32.6725; 35.02333Coord.: 32° 40′ 21″ N, 35° 01′ 24″ E / 32.6725°N,35.02333°E / 32.6725; 35.02333\n8 ( ) × 39 ( ) km\nRom Carmel (en) (546 m )\nLa muntanya del Carmel l'any 1894\nConté nombroses coves on s'han fet troballes paleolítiques importants especialment a Magharat al-Tabun. A la de Magharat al-Skhul s'han trobat objectes del mosterià i els esquelets anomenats del mont Carmel, barreja entre l'home de Neandertal i l'Homo sapiens.\n1 Època bíblica\n2 Orde carmelita\n3 Centre mundial Bahà'í\nSegons el primer llibre dels Reis de la Bíblia, antigament fou un centre d'adoració de Baal. El profeta Elies va enfrontar-s'hi als sacerdots de la fe Baal acomplint els miracles destinats a provar als israelites la inanitat de les seves creences idòlatres o sincretistes. Després de la seva victòria, els sacerdots de Baal van ser massacrats per la massa d'israelites al riu proper de Quixon. Els carmelites hi fundaren el convent dedicat a son patró Elies, on es pot veure l'estàtua restaurada del Profeta; l'original fou rompuda per Fawzi al-Qawuqji, el cap de l'Exèrcit Àrab d'Alliberació, que lluità contra els jueus a la guerra d'Independència del 1948.\nAl segle iv aC, fou un centre de culte a Zeus. Iàmblic, a la seva vida de Pitàgores, explica que el filòsof hi va estar un temps en solitud fins que un vaixell el portà a Egipte. Vespasià va consultar l'oracle de la muntanya (Oraculum Carmeli Dei), que va ser interpretat per Basílides.\nAl segle v es va establir un temple o convent cristià a la part nord-oest, al lloc on van estar suposadament Elies i Eliseu. Al segle xii, Sant Berthold (mort el 1195) va fundar aquí un orde religiós de l'Església catòlica romana, l'Orde del Carmel (o carmelita). Sant Berthold, probablement un pelegrí o un croat, es posà a viure amb un grup d'acòlits en una ermita a Terra Santa sobre el Mont Carmel, com ho havia fet abans d'ells el profeta Elies. Aquest ordre fou organitzat cap al 1209 per Sant Albert Avogadro, patriarca llatí de Jerusalem que li donà vot de pobresa, solitud i règim vegetarià. Aquest ordre és un dels més importants ordres catòlics. El Mont Carmel constituïx, per tant, lloc sant i de veneració de la Mare de Déu del Carme.\nConvé tenir en compte que hi ha dos convents importants dels carmelites: un prop de la punta nord-oest de la muntanya, anomenat Stel·la Maris, prop de la Cova del Profeta Elies, i l'altre just a l'altre costat de la muntanya, a la part sud-est, prop de la ciutat d'Ioqn'am, anomenat Kéren ha-Carmel קרן הכרמל en hebreu o Al-Muhraka المحركه en àrab.\nCentre mundial Bahà'íModifica\nEl Santuari del Bàb i les nou terrasses inferiors, 2006. Haifa, Israel\nA la dècada de 1950 s'hi acabà l'edificació del Santuari del Bàb que es troba en el punt exacte on Bahà'u'llàh digué que s'havia de construir. L'any 2001 s'hi inauguraren les Terrasses Bahà'ís, que recorren tota la muntanya des de molt per sobre del Santuari del Bàb fins a una de les avingudes més cèntriques de la ciutat de Haifa, l'avinguda Ben Gurión. A més d'un dels llocs més sagrat pels bahà'ís, també és el seu centre administratiu. Allà hi ha la seu de la Casa Universal de Justícia (òrgan de govern internacional de la comunitat bahà'í) i altres edificis de diferents institucions bahà'ís que, junts, conformen l'Arc. És un lloc de pelegrinatge pels bahà'ís.\nCoves de Nahal Me'arot\nA Wikimedia Commons hi ha contingut multimèdia relatiu a: Mont Carmel\nObtingut de «https://ca.wikipedia.org/w/index.php?title=Mont_Carmel&oldid=28040794»\nDarrera modificació: 17 ago 2021 a les 21:41\nLa pàgina va ser modificada per darrera vegada el 17 ago 2021 a les 21:41.


Esperançador: Fernando Simón es mulla sobre els principals focs de contagi\nFernando Simón veu poc probable contagiar-se de coronavirus tocant superfícies\nL'expert afirma que la majoria de transmissions han estat de persona a persona\nper Jordi Barroso dilluns, 18 de maig 2020 - 20:55h\nFernando Simón afirma que contagiar-se a través de superfícies és un risc molt baix | Catalunya Diari\nEl director del Centre de Coordinació d'Alertes i Emergències Sanitàries (CCAES), Fernando Simón, ha assenyalat que el riscd'infectar-se de COVID-19 per tocar superfícies que han estat en contacte amb el virus és rar i poc habitual, i ha apuntat que la majoria de transmissions s'han produït de persona a persona.\n«Hi pot haver situacions rares en les quals hi ha infeccions tardanes per una superfície, però no és l'habitual. La transmissió en superfície és molt menys eficaç que quan estem en contacte amb les gotes més gruixudes», ha explicat l'epidemiòleg en roda de premsa després del Comitè de Gestió del Coronavirus, que per primera vegada s'ha celebrat a la tarda.\nEl virus es transmet principalment cara a cara\n«Estem en una fase de molt baixa transmissió, estem ja arribant a la part final. El virus, ara mateix, encara que en algun moment pogués estar-ho, ara fins i tot és molt menys probable que estigui en l'ambient. No cal preocupar-se de manera excessiva», ha postil·lat l'expert del Ministeri de Sanitat.\nSimón ha assegurat que el virus «el transmeten les persones», tot i que hi ha estudis que evidencien que pot romandre en algunes superfícies durant diverses hores, tot i que en condicions ideals i «quan no hi hagi neteja pel mig».\nBones dades en l'evolució del coronavirus\nAixí mateix, l'expert ha insistit que el virus, ara mateix, no corre de forma descontrolada, i ha afirmat, de fet, que la seva circulació a hores d'ara per Espanya és «baixa». «Va poder haver-hi un període en què la transmissió era molt més gran i podíem pensar que hi havia virus per tot arreu, però això mai ha estat així», ha insistit.\n«Ja fa uns quants dies en què el nombre de casos és prou petit per pensar que la circulació és més baixa del que pensàvem abans», ha afegit. Segons la seva opinió, amb aquesta situació de menys contagis, es podrà identificar millor qui són casos sospitosos. «Detectarem molts més casos dels que anàvem detectant fins ara. Així, vam deixar de tenir un problema: la manca de detecció de molts dels casos», ha conclòs.


El drapaire - latira\nlatira / Comarca / Història i país / El drapaire\nSempre a trenc d’alba, fes sol o plogués, malgrat el fred o la boira i de carrer en carrer se sentia cridar, com cada matí, el drapaire: un dels antics oficis, avui ja desaparegut, però de ben segur recordat amb molta nostàlgia per molts de nosaltres.\nEl drapaire, popularitzat per la cançó de Josep Manuel Serrat, era tota una atracció: duia un sac a l’esquena, un puro apagat, un trajo estripat, boina i espardenyes. Es presentava amb un so de trompeta tot cridant: «soc el drapaire, compro ampolles i papers, compro draps i roba bruta, paraigues, mobles vells…»\nAquests càntics sovint eren acompanyats a cor per la mainada que sempre envoltava el drapaire, tot seguint-lo al seu pas. Finalment, ell s’enfadava i els advertia tot dient: «Ja m’esteu empipant massa. No us ha dit la vostre mare qui soc jo? L’home del sac!».\nLa gent quan sentia el drapaire sortia amb saques plenes d’ampolles de cava buides i diaris vells, oferint-los al drapaire, que els ho canviava per algun calerot.\nPels volts de les fogueres de Sant Isidre, Sant Joan i Sant Pere la mainada visitàvem les cases del veïnat tot cercant alguna cosa que ja no els fos necessària per a vendre-la al drapaire, i així guanyar diners per comprar un xic de coca i beguda i compartir-ho entre tots durant la revetlla.\nPràcticament a tots els pobles hi havia la figura del drapaire. A la nostra vila recordo que n’hi havia més d’un, i tot i que avui ja no en queda cap, segur que en els nostres records hi continua estant present, tant pel que fa l’ofici com el sistema de vida de fa uns anys.\nTot i així, qui sap, diuen que tot torna i… qui diu que no pugui recuperar-se aquest ofici tant oblidat?\nAedes albopictus i altres dípters


Notícies - L'Ajuntament revisarà el protocol de repartiment electoral\nImatge d'arxiu d'una col·legi electoral\nel 19/mai/14 Anna González Política PDF\nL'Ajuntament s'ha compromès aquest dilluns a revisar el protocol que marca el repartiment dels espais electorals per als partits que es presenten a les eleccions municipals. La proposta ha sorgit arran d'una moció de la CUP per garantir la igualtat d'oportunitats entre les diferents candidatures, que ha estat finalment retirada, ja que en alguns aspectes xocava amb la llei electoral.\nEl text de la moció buscava el compromís de l'Ajuntament per garantir la igualtat d'oportunitats entre tots els partits polítics i candidatures que es presentaran als comicis municipals de maig del 2015, a excepció d'aquelles formacions que demostrin 'actituds racistes, xenòfobes, homofòbes, masclistes o tinguin posicionaments contraris als drets humans'.\nEn aquest sentit, instava l'Ajuntament a cedir els mateixos espais de publicitat per a totes les candidatures tinguin o no representació al consistori. A més, proposava l'elaboració d'una publicació municipal de la campanya electoral amb espai per a totes les candidatures, així com que Cugat.cat destini els mateixos espais i tractament.\nEl regidor de la CUP Ignasi Bea ha defensat la seva proposta davant l'actual llei electoral, que ha qualificat de 'tupinada'.\nAra es practica amb dues versions: la llei de partits i la llei electoral, que estableix blocs electorals per mantenir l'statu quo.\nTot plegat són aspectes que, segons un informe de la secretaria general, no pot assumir l'Ajuntament ja que les seves obligacions durant el període electoral estan marcades per la llei. És per això que la CUP ha retirat la seva proposta davant el compromís de l'equip de govern de revisar els protocols pactats amb els grups municipals per fer-los més equitatius, tal com ha expressat la tinenta d'alcalde de Presidència, Cristina Paraira.\nSí que hi ha una part que estem d'acord però la llei marca un límit. Podem revisar el protocol perquè sigui una mica més equitatiu.\nLa resta de grups també s'han mostrat d'acord amb el fons de la moció, tot i reconèixer que la llei limita en alguns aspectes. La uaSC també ha intervingut en el ple per expressar el seu suport a la proposta.


Nou tram de carril bici a la Rambla del Fondo: Ajuntament de Santa Coloma de Gramenet\nNou tram de carril bici a la Rambla del Fondo\n22/03/2021 Mobilitat Transport Urbanisme Tall trànsit Obres\nHan començat les obres d’implantació d’un nou tram de carril bici a la Rambla del Fondo. La durada estimada dels treballs serà de 2 mesos i es pretén donar continuïtat al carril bici existent al passeig Llorenç Serra que ja funciona a la ciutat des de juny de 2019.\nACTUALITZACIÓ - Aquest dijous 25 de març està previst realitzar l’asfaltat del carril bici de la Rambla Fondo, de 8:00 h a les 19:00h. No es talllarà en cap cas la circulació, excepte en moments molt puntuals.\nL’actuació és realitza a la calçada mar, ocupant un dels dos carril disponibles, majoritàriament el carril adossat a la rambla, restant lliure el carril del costat de la vorera. Tot i així es produiran retencions ja que la velocitat al costat de les màquines d’asfalt serà molt reduïda degut a l’espai estret resultant.\nPuntualment, quan les màquines d’asfalt travessin les cruïlles dels carrers tranversals a la Rambla Fondo, es produiran afeccions a les línies de bus B81 i B15, que no podran efectuar momentàniament el gir per incorporar-se o deixar la rambla Fondo en aquestes cruïlles ocupades.\nDins del programa ‘Bicivia Metropolitana’ impulsat per l’Àrea Metropolitana de Barcelona (AMB), Santa Coloma de Gramenet farà un pas més en l’objectiu de connectar la ciutat amb Badalona i Barcelona. La propera construcció del carril bici a la Rambla del Fondo vol continuar promovent la mobilitat ciclista i contribuir el canvi d’hàbits en la mobilitat quotidiana de la ciutadania, de manera que es pugui avançar en la lluita contra la contaminació atmosfèrica, la millora de la salut i la qualitat de vida urbana.\nL’àmbit d’actuació dels treballs previstos comprèn la Rambla del Fondo fins al límit amb Badalona. S’inclou les obres a les voreres, de semaforització, senyalització horitzontal i vertical. Les afectacions d’aparcament i trànsit seran comunicades amb temps d’antelació a tot el veïnat.\nA banda d'aquest carril bici, que serà bidireccional (circulació de bicicletes i patinets en ambdós sentits de la marxa) i segregat de la calçada destinada a la circulació del trànsit, també es transformarà la Rambla Sant Sebastià en una via de convivència (velocitat màxima limitada a 30 Km/h), de manera que a la mateixa sigui possible circular amb qualsevol mode de mobilitat (bicicleta, patinet, turisme, motocicleta, autobús, etc.) per la mateixa calçada, sense la necessitat d'habilitar una infraestructura diferenciada.\nAmb aquestes dues actuacions, s'aconseguirà completar la Bicivia Metropolitana 5, que connecta la ciutat de Barcelona amb Santa Coloma de Gramenet i Badalona, ja que es donarà continuïtat al carril bici bidireccional segregat construït a l'eix Pont Vell - Passeig Llorenç Serra - Plaça de la Vila a través de tot el municipi (entre els límits dels termes municipals de Barcelona i de Badalona).\nLes obres tenen una durada aproximada de dos mesos i el pressupost d’execució previst és de 206.267,95€.\nEn paral.lel, durant el segon trimestre de 2021 està previst que estigui enllestit i en funcionament el tram de la Bicivia Metropolitana 8, que uneix la platja de Sant Adrià de Besòs amb Montcada i Reixac, passant per Santa Coloma -pel marge esquerre del riu Besòs- que s'està construint dins del projecte de Reforma del Passeig de la Salzereda Fase II (tram entre C/Pompeu Fabra i la Rotonda de Can Peixauet).\nL'Ajuntament de Santa Coloma de Gramenet, conjuntament amb l'Àrea Metropolitana de Barcelona, treballa decididament en la promoció i l'impuls de la mobilitat sostenible, afavorint la mobilitat ciclista i a peu. L’execució de camins/vies ciclables està cofinançat per la Unió Europea i forma part del programa FEDER Catalunya.


El temps a Palamós: Dimarts 1 de maig: el mes de maig comença amb un raig\nCortines de precipitació sobre Castell d'Empordà, el passat dimarts 1 de maig a la tarda.\nEl passat dimarts 1 de maig, va ser un clar exemple del tipus de temps que sol definir el mes de maig, segons les dades empíriques, i els coneixements adquirits al llarg de la història recent pels nostres avantpassats.\nLa situació meteorològica va fer bona la dita " pel maig, cada dia un raig ", ja que la inestabilitat pròpia d'aquesta època de l'any, va generar alguns ruixats de tarda a la comarca baix-empordanesa. Degut a la presència d'un marcat tàlveg d'aire fred en altura, amb isotermes de -27,0 ºC a 500 hPa (segons dades del radiosondatge de Barcelona de les 13:00h), i la formació d'una àrea de convergència de vents, entre d'altres aspectes, es va poder veure el creixement de cúmuls força gruixuts a partir del migdia.\nEls núvols de desenvolupament vertical, finalment, van descarregar alguns petits ruixats inconnexos a mitja tarda. A Palamós, només es recolliren 1,2 mm al barri vell i 0,2 mm a La Fosca.\nAltres dades de precipitació recollida al Baix Empordà durant la tarda del diumenge, van ser els 1,0 mm de Torroella de Montgrí, els 0,4 mm de Palafrugell o els 0,3 mm de Calonge.\nD'altre banda, els núvols abundants i la presència d'una massa d'aire fred molt important per ser l'inici del mes de maig, amb isotermes de 1,4 ºC a 850 hPa (segons dades del radiosondatge de Barcelona de les 13:00h), provocaren que la temperatura màxima fos poc càlida. De fet, altre vegada vàrem tenir uns registres més propis de finals d'hivern que no pas del mes de maig. En aquests sentit, trobem que la màxima més alta de la comarca tan sols va marcar 18,9 ºC a Monells, a més, a Sant Feliu de Guíxols van tenir la màxima més baixa, amb només 15,6 ºC, un valor que feia poc recomanable anar amb màniga curta.\nDe nit, la manca de vent i l'aire fred que va entrar, van fer desplomar el mercuri fins a valors hivernals a l'interior de la comarca, amb els 2,9 ºC de Monells com a mínima més freda. Sens dubte, a primera hora del matí va ser més que necesari sortir ben abrigats de casa.\nImatge composada dels radars meteorològics del passat dimarts 1 de maig a les 18:06h. Veiem un ruixat a sobre de Palamós.\nMapa de temperatura i geopotencial a 500 hPa, del passat dimarts 1 de maig a les 14:00h. Veiem un profund tàlveg d'aire fred a sobre nostre.\nMés dades meteorològiques del passat dimarts 1 de maig del 2018 a Palamós., temperatura màxima 17,3 ºC, mínima 9,6 ºC. Estat del cel molt variable i un xic caòtic., al llarg del matí vàrem tenir un temps assolellat o resol, amb de 5/8 a 7/8 Ac i As., a partir del migdia aparició de 3/8 a 6/8 Cu, juntament amb 2/8 o 4/8 Ac., a la tarda cel ennuvolat a estones, amb de 4/8 a 7/8 Cu, caiguda d'un petit ruixat, juntament amb de 2/8 a 4/8 Ac i As., al vespre només van quedar 1/8 Cu i Sc.\nVent: fins les 06:00h hi va haver vent de direcció NO i O, a 2-5 km/h de mitjana o vent en calma., a partir de llavors s'aprecià vent del N, NNO i NO, a 5-10 km/h de mitjana., a partir de les 11:30h vent del N, NNO i NNE, a 10-15 km/h de mitjana., a partir de les 16:30h s'observà vent del SO i SSO, a 10-15 km/h de mitjana., a partir de les 18:30h vent del O i SO, a 5-10 km/h de mitjana., a partir de les 20:30h hi va haver vent en calma., a partir de les 22:30h s'observà vent del NO i O, a 5-10 km/h de mitjana.\nRatxa màxima de vent 35 km/h SSO.\nEstat de la mar amb mar arrissada o marejol al matí, lleugera mar de fons de migjorn, i marejol a la tarda., mar endins es veien molts blancalls.\nPressió atmosfèrica màxima 1013hPa, mínima 1011hPa. Humitat relativa màxima 76%, mínima 38%. (Dades de meteoclimatic.com)\nCreixement de cúmuls el passat dimarts 1 de maig a primeres hores de la tarda. Font: http://palamos.cam\nEn un altre ordre de coses, les temperatures màximes que van tenir lloc el passat dimarts 1 de maig al Baix Empordà, van baixar de forma més o menys remarcable respecte el dia anterior, degut als factors esmentats anteriorment.\nPer exemple, a Monells la màxima va descendir 3,4 ºC respecte el dilluns, a La Tallada d'Empordà baixà 1,9 ºC i a Castell d'Aro descendí 0,7 ºC.\nA Palamós hi trobem una excepció, ja que aquí va pujar 1,2 ºC.\nEn aquest sentit, els 18,9 ºC de Torroella de Montgrí van ser la màxima més alta del dia, per contra, els 15,6 ºC de Sant Feliu de Guíxols foren la màxima més baixa.\nSi ens fixem en la temperatura mínima, podem comprobar com aquesta va variar poc respecte el dilluns i, a més, també va tenir comportaments dispars.\nPer exemple, a La Tallada d'Empordà la mínima va ascendir 0,6 ºC respecte el dia anterior i a Torroella de Montgrí pujà 0,4 ºC, per contra, a La Bisbal d'Empordà va baixar 1,4 ºC i a Monells baixà 0,3 ºC.\nA Palamós la temperatura mínima fou 0,3 ºC més elevada.\nEls 2,9 ºC que hi van haver a Monells van ser la mínima més baixa de la jornada, per contra, els 9,6 ºC de Palamós es quedaren com a mínima més alta. Dades de Meteoclimatic i Meteocat\nMàximes registrades el passat dimarts 1 de maig al Baix Empordà, segons el Servei Meteorològic de Catalunya. Entre parèntesi us poso la temperatura mínima:\nTorroella de Montgrí 18,9 ºC (6,2 ºC)., La Bisbal d'Empordà 18,6 ºC (4,2 ºC)., La Tallada d'Empordà 17,7 ºC (5,7 ºC)., Monells 17,4 ºC (2,9 ºC)., Castell d'Aro 17,0 ºC (5,3 ºC).\nMar plana o arrissada, el passat dimarts 1 de maig a les 14:30h, amb abundants altocúmuls. Font: càmera web del Club Nàutic Costa Brava (Palamós).


El Govern construirà 57 habitatges socials al Molinar per fomentar la convivència intergeneracional\ndimarts, 21 de maig de 2019 01:14h\nLa presidenta del Govern, Francina Armengol, ha assistit aquest dijous a la presentació del projecte arquitectònic per construir 57 habitatges en un solar del carrer de Cuba, al Molinar. Estan destinades per a gent gran amb una part reservada a joves amb l'objectiu de fomentar la convivència intergeneracional.\nSegons han explicat, l'Ibavi destinarà part dels pisos a joves que estiguin cursant estudis relacionats amb la tercera edat o tenguin interès en tenir cura de persones grans.\nEn concret, són 51 habitatges de 40 metres quadrats i un dormitori, i de sis habitatges de 50 metres quadrats i dos dormitoris. A la planta baixa, s'habilitaran zones comunes, com un menjador, un servei de fisioteràpia o una sala multiusos. El termini d'execució de les obres és de 21 mesos i està previst que puguin començar el proper mes de juny.\nPer la seva banda, Armengol ha detallat algunes de les principals mesures preses pel Govern per facilitar l'accés a l'habitatge i ha elogiat els futurs pisos de la promoció del Molinar. A més, ha destacat que quan estiguin construïdes «el barri i la ciutat també guanyaran en infraestructures socials, que són absolutament necessàries».\nPer la seva banda, el conseller de Territori, Energia i Mobilitat, Marc Pons, ha subratllat que el Pla d'Habitatge és una «política a llarg termini, que demana continuïtat i un esforç inversor molt important».


Més de 300.000 maresmencs i maresmenques estan cridats a les urnes aquest diumenge - maresme360 - Portal de notícies de la comarca del Maresme\nInicioMés de 300.000 maresmencs i maresmenques estan cridats a les urnes aquest diumenge\nMés de 300.000 maresmencs i maresmenques estan cridats a les urnes aquest diumenge\nAquest diumenge estan cridats a les urnes un total de 312.282 maresmencs i maresmenques de les 30 poblacions de la comarca. També tenen dret a vot -en aquest cas per correu o bé personant-se el dia de les eleccions al seu municipi- 5.460 ciutadans i ciutadanes de la comarca que resideixen a l’estranger.\nUn total de 5.257.252 persones tenen dret a vot a tot Catalunya per escollir el nou Parlament. Ho poden fer fins les vuit del vespre en els 2.718 col·legis i 8.130 meses electorals repartides arreu de tot el territori, 493 de les quals al Maresme.\nTotes les formacions polítiques, actualment amb representació o sense al Parlament, compten amb candidats de la comarca del Maresme en les seves llistes. Entre les cares conegudes trobem l’ex-regidora socialista de l’Ajuntament de Mataró i actual gerent de l’Ajuntament de Premià de Mar, Alícia Romero, l’actual diputat d’ERC i regidor a l’oposició de l’Ajuntament de Pineda de Mar, Pere Aragonès o l’exalcalde d’aquesta mateixa població per CiU, Joan Morell i actual diputat del Parlament, entre d’altres.\nDissabte amb sol i alguns núvols prims


JDA Sabadell és la nostra oficina situada a Sabadell. JDA Sabadell compta amb un equip d’advocats, assessors fiscals, assessors laborals i consultors de negoci.\nLaboral i RRHH: Els nostres assessors laborals t’oferiran el millor assessorament laboral per a empreses de Sabadell.\nFiscal: Els nostres assessors fiscals t’oferiran el millor assessorament fiscal per a empreses de Sabadell.\nLegal: Comptem amb un gran equip d’advocats especialitzats en totes les branques de el dret, t’aportaran el millor assessorament legal per a la teva empresa de Sabadell.\nConsultoria econòmica i financera: Disposem d’un equip de consultors especialitzats en totes les àrees de consultoria a Sabadell.\nConsultoria de finançament en R + D + I: T’ajudem a gestionar els tràmits necessaris perquè aconsegueixis les millors deduccions fiscals, subvencions i ajudes econòmiques per als teus projectes en Investigació, Desenvolupament i Innovació (R + D + I) a Sabadell.


Un conveni d'Oncolliga permetrà finançar la fisioteràpia a domicili - Diari de Girona\nUn conveni d'Oncolliga permetrà finançar la fisioteràpia a domicili\nLa fundació i l'Obra Social La Caixa han signat un conveni de col·laboració per facilitar el servei durant aquest any Va dirigit a persones afectades de càncer que es troben en fase pal·liativa El 2019 es van atendre un total de 631 usuaris\nUn conveni d'Oncolliga permetrà finançar la fisioteràpia a domicili girona\nLa Fundació Oncolliga Girona i l'Obra Social La Caixa han signat un conveni de col·laboració per ajudar a finançar el servei de fisioteràpia a domicili durant el 2020. El suport de la l'Obra Social «la Caixa» s'ha traduït en una aportació de 6.000 euros. El servei de fisioteràpia a domicili es va posar en funcionament l'any 2004 i va dirigit a persones afectades de càncer que es troben en fase pal·liativa. Durant el 2019, l'equip de fisioterapeutes de l'Oncolliga va atendre un total de 631 usuaris, als quals es va oferir un total de 5.758 serveis.\nQuan la malaltia avança i es passa d'un tractament actiu a un de pal·liatiu, apareixen limitacions físiques importants que comporten problemes de mobilitat, trastorns musculars, respiratoris, etc. Els malalts passen moltes hores enllitats o en períodes cada vegada més llargs d'immobilitat. Això comporta un conjunt de símptomes que provoquen un patiment afegit a la malaltia: dolors musculars, atròfia muscular, inestabilitat i inflamacions articulars entre d'altres.\nAtès que els equips de suport a domicili de la xarxa de salut pública (Pades) estan integrats per metges i infermeres, però no disposen de fisioterapeutes, l'Oncolliga va decidir engegar aquest servei amb l'objectiu de millorar la qualitat de vida d'aquestes persones. Els pacients arriben a aquest servei mitjançant una derivació de l'oncòleg de referència, el cirurgià, el treballador social, Pades, l'equip d'infermeria o el metge de capçalera, sempre amb una autorització mèdica.\nLes activitats que es duen a terme van des de la tonificació muscular en cas d'atròfia, fins a estiraments i massatges, millora de la respiració o reeducació de la marxa i l'activitat de la vida diària. El fisioterapeuta du a terme també una tasca d'educació dirigida al cuidador principal, al qual aconsella sobre la manera de moure el malalt i de fer les transferències (llit-cadira/cadira-WC).\nL'Oncolliga compta actualment amb un equip de nou fisioterapeutes que cobreixen tot el territori de les comarques gironines. El pressupost total d'aquest servei per al 2020 és de prop de 80.000 euros.


Arriba el Concert Jove de les Piles amb Zàping\nSerà aquest dissabte 21 de juliol a la plaça Major del municipi\ndilluns, 16 de juliol 2018 - 13:20h | Actualitzat a 16/07/2018 13:23h\nAquest dissabte 21 de juliol, les Piles de Gaià es prepara per una nova edició del Concert Jove. En aquesta ocasió, la plaça Major s'omplirà de públic a partir de dos quarts d'una de la matinada per escoltar i ballar al ritme del grup Zàping. La festa s'allargarà fins ben entrada la matinada amb les sessions dels DJ's Alex Gassol i Wallak. La festa compta amb el suport de l'Ajuntament de les Piles de Gaià, de la Diputació de Tarragona, del Consell comarcal de la Conca de Barberà i de l'Oficina Jove.\nParal·lelament, el municipi ha posat en marxa una nova edició dels Dimarts a la Fresca. El passat 10 de juliol hi va actuar el cor de noies 'Cor OH!' que, sota la direcció de Pol Pastor, va oferir un concert a l’església de Sant Martí. Aquest dimarts, 17 de juliol a les vuit del vespre, al parc dels Gronxadors, serà l'hora de 'DatsPelBlues', la banda de blues del Camp de Tarragona que versionen els clàssics del gènere, passats pel filtre del més pur estil Chicago.\nEl dimarts 24 de juliol, a les deu de la nit, i també al parc dels Gronxadors el duet de guitarra i veus 'Jo Jet i Maria Ribot' emocionaran amb la seva forma planera, però poètica, de cantar. El 31 de juliol a les deu de la nit, a la placeta del Forn, serà el torn del duet format per Bernat Ramon i Robert Canela sota el nom de Sons de Sobretaula. Tancarà la programació l'espectacle 'La Rateta que escombrava l'escaleta', una proposta a mig camí entre el cabaret i el clown, el 7 d'agost a les deu de la nit al parc dels Gronxadors.\nLes Piles, seu del Danseu a l'agost\nD'altra banda, les Piles albergarà el mes d'agost el Danseu Festival, un festival que consta d'una programació d'espectacles i activitats centrats en el moviment i en la dansa contemporània. El festival reuneix ballarins d'arreu del món durant 12 dies i forma part d'un workshop amb professors i coreògrafs de les grans companyies internacionals de dansa contemporània. La celebració d'aquesta sisena edició consolida el festival com un dels actes culturals de referència de la Conca de Barberà i el camp de Tarragona, un territori on hi ha poc accés a continguts culturals d'aquest tipus.\nLes Piles, al nord-est de la Conca\nLes Piles és un petit poble de la Conca de Barberà. Està situat a la part nord-est de la demarcació de Tarragona i neix del drenatge de nombrosos rierols i penya-segats que van a parar al riu Gaià. És un poble on el turisme intern és particularment important a causa del campament d'estiu Món Seré, el castell de Biure i nombrosos monuments d'art romànic. Les Piles compta actualment amb 211 habitants; alguns d'ells encara basen les seves vides en l'agricultura i la ramaderia.\n"Taller per a fer una fruitera de sarga al Centre Cívic de Vimbodí" "Degusteu el millor romesco aquest cap de setmana a Santa Coloma de Queralt!"\nLes Piles música joventut


La suspensió dels vols a Sharm al-Sheikh bloqueja uns 20.000 britànics\nLondres confia que a partir de demà pugui repatriar-los, un cop s'adoptin mesures especials de seguretat\nRedacció 05/11/2015 - 09.34 Actualitzat 05/11/2015 - 16.40\nUns 20.000 ciutadans britànics estan bloquejats a Sharm al-Sheikh després que Londres hagi suspès els vols a aquesta ciutat egípcia, davant el temor que l'avió rus estavellat dissabte al Sinaí hagués caigut per l'explosió d'una bomba. El govern britànic ha adoptat aquesta decisió com a mesura preventiva. De fet, les aerolínies EasyJet, Thompson Airways, Thomas Cook i British Airways han cancel·lat tots els vols amb destí a Sharm al-Sheikh així com també els que tenen la sortida des d'aquesta ciutat, molt popular entre els turistes britànics.\nEl ministre d'Afers Exteriors del Regne Unit, Philip Hammond, ha afirmat aquest matí que hi ha "una possibilitat significativa" que Estat Islàmic atemptés contra l'avió. Segons informa el diari "The Guardian", Hammond fonamenta aquesta valoració en una informació d'Intel·ligència. "Cap avió britànic s'enlairarà de Sharm al-Sheikh fins que els serveis d'Intel·ligència garanteixin que la situació és segura", ha assenyalat el cap de la diplomàcia. En tot cas, el ministre confia que la repatriació dels ciutadans es pugui començar a fer a partir de demà, un cop s'apliquin mesures especials de seguretat.\nEl govern britànic es reuneix aquest dijous per abordar aquesta qüestió. Després, el primer ministre, David Cameron, es reunirà a Londres amb el president egipci, Abdel Fattah al-Sisi, que fa una visita oficial a la Gran Bretanya. Estat Islàmic assegura que és el responsable de l'atemptat.\nL'avió rus va explotar a causa d'una bomba, segons els serveis d'intel·ligència occidentals\nL'impacte a Egipte de les sospites de Londres que una bomba va fer caure l'avió


Nord enllà: Qui paga, mana?\nEn molts moments de la vida et descobreixes a tu mateix navegant entre l'aigua i l'oli, entre el cafè i la llet, en definitiva, entre dues idees que semblen contradictòries però que registren, totes dues, punts amb els quals pots estar d'acord.\nSempre m'he mostrat en desacord amb tots aquells seguidors del futbol, que malauradament són molts i cada cop més, que tenen interioritzat que el pagament de l'entrada o del carnet de soci porta incorporada la victòria de l'equip en qüestió sempre que el vas a veure. D'aquí les mocadorades, xiulades i insults als propis jugadors que es donen per aquestes latituds (i ben poc nord enllà). Diu un vell adagi que la intel·ligència rau en la virtut de saber exactament quines són les teves possibilitats i actuar en conseqüència; per contra, el nostre futbol està ple de directius, entrenadors i aficionats que practiquen cada temporada l'estirar més el braç que la màniga, i no només en l'aspecte econòmic. El futbol no és matemàtic (si ho fos, no tindria cap gràcia) i que el nostre equip ens doni la satisfacció del triomf i l'èxit o la decepció de la derrota depèn de molts factors, una part important dels quals són incontrolables i que no poden quedar inclosos de per sí en el preu de l'entrada. L'únic que podem exigir, doncs, és que el nostre equip s'entregui, lluiti, ens mostri que vol oferir un bon espectacle al marge de si el guarisme final els és favorable o advers. I entendre que no sempre es pot guanyar, i menys, si veus que l'equip rival es mostra superior o té més fortuna, que també pot comptar.\nTambé per aquestes latituds és habitual queixar-se del que ofereixen els mitjans de comunicació públics, en molt diverses vessants, donat que "els paguem amb els nostres impostos". La realitat, però, és que el pagament dels servies públics de comunicació a través de l'erari públic, aquí, és indirecte, i tot i així reneguem. Si aixequem el cap nord enllà, veurem que a la resta dels països civilitzats hom paga un impost directe en concepte de tinença d'aparell de televisió, i que permet finançar aquests mitjans de comunicació fins al punt que recentment France Télévisions ha pogut suprimir la publicitat en determinades franges de la seva programació. I, amb tot, encara que els espectadors tenen molt més poder de pressió sobre els continguts de la televisió que, en aquest cas, ells sí que paguen, no consten (o almenys aquí no arriben) crítiques i descrèdits cap a aquestes entitats com les que, freqüentment, sí que es donen per aquestes terres.\nSens dubte, aquest és el post més confús de les últimes setmanes, però deixeu-me expressar la meva confiança en la vostra comprensió... i que avui també navego una mica entre l'aigua i l'oli, entre l'esperança i el desencís. I no pas pel futbol; el meu equip serà el meu jugui on jugui.\nPublicat per Jerry a 15:10\nJo tinc una teoria. Hi ha un 20% de seguidors que van al futbol a alliberar els seus dimonis. Tots. No volen cap resposta redemptora sobre la gespa; fins i tot diria que exigeixen motius per poder-se deixar anar. Són els que, a la mínima, xiulen i s'encabriten i fan encabritar-se la resta. No estaran mai contents, però no per una elevada exigència, sinó perquè la seva trista vida necessita un túnel de sortida. Millor que vagin al camp i fotin el merda abans que peguin la parella, el nano o el veí.\nA banda d'aquests friquis, tenim que el públic d'aquí, com a català, és fred i propens a la queixa, sobretot quan s'arrauxa. I quan el seny s'imposa, doncs calla de forma prudent. El resultat són les graderies que tenim.\nLa crítica cap als mitjans públics cau en els mateixos paràmetres. El trist és quan algun col·lega s'entesta a donar-los carnassa amb molt de gust, cosa que ara passa molt menys, però sí que ha passat. I la gent té memòria pel que l'interessa. Som així.\n17 de març de 2009 a les 1:39\nAquest nadal vaig llegir un article impressionant a El País sobre com funcionen els mitjans públics a Europa. Resulta que gairebé enlloc passa com aquí, que es financien indirectament i a través de la publicitat. A Anglaterra, per exemple, cada família paga més de 300 euros a l'any en concepte d'impost de televisió. Brutal. I després, la gent diu que "cal importar el model BBC... a veure qui pagaria...\n23 de març de 2009 a les 4:15\nRayo, cara i creu\nUn lloc amable


Unió Esportiva Olot » UEO – Cornellà\nUEO – Cornellà\nUE OLOT 1 - 1 UE Cornellà\n26 ag. 2018 - 18:00Olot\nLa Unió Esportiva Olot suma el primer punt de la temporada en un exercici de caràcter i capacitat de superior digne de l’homenatjat Roger Vidal. Els de Raúl Garrido, més dominadors i amb més arribades que el Cornellà, s’han sobreposat al gol de Goldar a pilota aturada per empatar el matx. Marc Mas, després d’una acció brillant de Guzmán, ha deixat les taules en el marcador. Un empat d’alt valor davant d’un rival sòlid i poderós defensivament i amb l’ajuda de més de 1.100 espectadors. Diumenge que ve, derbi a Montilivi contra el CF Peralada.\nA la segona meitat, els del Baix Llobregat han estirat línies i han augmentat la pressió en camp contrari. Això ha fet que s’acostessin més a l’àrea olotina però sense massa ocasions de pes. De fet, en l’única que han tingut l’han enviat directament al fons de la xarxa. Falta lateral i rematada incontestable de Goldar per obrir forat en el marcador (61′). Ha estat un bon mastegot, perquè negar-ho, però aquest Olot no estava disposat a rendir-se, i menys en el dia de Roger Vidal, l’exemple més clar de la persistència i constància. Garrido ha fet debutar Marc Nierga en lliga amb la vermella i el punta olotí no ha decebut a les expectatives. I és que pràcticament en la primera que ha tocat l’ha estavellat directament al travesser. Els olotins han fet molt mal amb centrades i jugades profundes des de les dues ales, i d’aquí ha sorgit la diana de l’empat. Cavalcada de Guzmán, que arriba a línia de fons i envia una centrada precisa per a Marc Mas, que remata amb el cap al primer pal i l’enfonsa a la xarxa (77′). Quedava temps fins i tot per intentar guanyar el partit i el Cornellà estava tocat davant l’allau de l’Olot, revifat animicament amb una grada que ha tornat a donar el seu cop de mà habitual. I hem estat a punt de cantar victòria amb un cop de cap de Barnils, ja en temps afegit, que no ha pogut dirigir bé cap a la porteria. L’heroi de la salvació, situat de davanter en els últims minuts, ha tingut l’última opció d’un matx que ha finalitzat amb repartiment de punts. Un empat que cal valorar, i més davant d’un Cornellà que l’any passat va disputar el play-off i disposa d’un entramat defensiu amb ben poques fissures. Tot plegat, en una tarda d’ovació eterna a Roger Vidal, llegenda i història viva del club que avui s’ha acomiadat sobre la gespa. I ho han vist més de 1.100 espectadors, una xifra considerable per un diumenge d’agost. La lliga comença amb punt, l’equip es posa a punt i ara vol passar del singular al plural. Ho intentarem a Montilivi, el proper diumenge a les 19h, en el derbi gironí contra el CF Peralada. SOM-HI!


el país més mandrós del món no és Amèrica - Fer Exercici, Juliol 2021\nUna ullada a aquestes estadístiques sobresalts i us inspirareu a passejar.\nLa humanitat no ha evolucionat força fins al punt de la distopia enderrocada al nivell del mur E, però hi ha hagut certs invents destinats a facilitar l’esforç. Per exemple, Segways us permet aproximar-vos al mateix ritme que una bona marxa, però nosaltres les utilitzem.\nEls nord-americans perden 27.800 milions de dòlars anuals per mandra, però, segons resulta, no som el pitjor del grup. Un nou estudi de la Universitat de Stanford va revelar que Indonèsia ens ha batut al departament d'inactivitat.\nEl nou estudi, publicat a Naturalesa , va analitzar de manera anònima l’activitat de 700.000 persones a tot el món mitjançant l’aplicació de monitorització d’activitats Argus. Tot això, es van analitzar dades de 68 milions de dies procedents de diferents 111 països.\nquanta aigua de coco hauríeu de beure diàriament\nEl nombre es va mesurar per etapes i Amèrica va sortir al voltant de la meitat en termes d’activitat, amb una mitjana de 4.774 passos diaris. Hong Kong va ser el més actiu amb 6.880 passos diaris. Mentrestant, Indonèsia va avançar uns 3.513 passos diaris.\nL'estudi també va concloure en una anàlisi de 69 ciutats americanes diferents que el vostre entorn determina quant camines, La major viabilitat està associada a més passos diaris entre edats, gènere i grups IMC.\nmenjant diversos menjars petits al dia\nEn essència, si és fàcil caminar per la vostra zona, caminarà per la vostra zona.\nSi voleu ajudar a classificar els Estats Units, hi ha moltes excuses excel·lents per fer una passejada ràpida de 15 minuts. Al cap i a la fi, ningú camina no és el mateix.\npunt de pressió per alleujar el mal de cap sinusal\ndescàrrega gratuïta del pla de dieta amb calories negatives\ndeixeu caure un vestit en 2 setmanes\ncom recuperar el vostre saldo de ph


La companyia Obskené neix a mitjans de 2008 amb ganes d'arriscar en projectes de creació innovadors; la creació es basa en l'exploració de les diferents disciplines que formen les arts escèniques. Fugim de la primacia del text, de l'actor o del director, per entendre les arts escèniques com un autèntic treball en equip des del principi del procés creatiu on cadascú treballa des de la seva especialitat per al si de la col•lectivitat. Obskené es refereix a obscè, paraula que en la seva arrel grega vol dir fora (ob-) d'escena (-scè). La companyia Obskené vol mostrar en escena allò que fins ara s'ha amagat darrere el teló de fons.


Campers barats a Espanya, Catalunya\nDescobreix les nostres campers barates a Espanya, Catalunya aquí\nConeix més sobre nosaltres llegint el nostre Manifest Mad\nAbans de gaudir de les nostres campers barates a Espanya, us convidem a llegir acuradament els termes i condicions del lloguer.\nLa reserva i lloguer d’una furgoneta camper propietat de la Rosa Agudo (arrendador) i el nom empresarial de la qual és Mad Campers (d’ara endavant MC) implica l’acceptació de les condicions generals següents per part del client.\n1. Edat mínima i conductors autoritzats\n1.1. Els conductors han de tenir com a mínim 25 anys i estar en possessió del permís de conducció classe B vigent i han de tenir 2 anys d’antiguitat o més. En cas de no ser resident a la UE, haurà de presentar un permís de conducció internacional en vigor.\n1.2. Si en el moment del lliurament de la furgoneta camper el client no disposa del permís de conduir requerit, es considerarà amb caràcter general que el client no ha complert amb els requisits especificats, per la qual cosa s’aplicaran les condicions de rescissió de la reserva vinculant sense dret a indemnització ni a devolució de cap mena.\n1.3. En el moment de la reserva del vehicle, el conductor haurà de lliurar original del document nacional d’identitat (DNI), si no passaport, carnet de conduir europeu, si no carnet de conduir internacional i targeta de crèdit o dèbit vàlida durant els propers 6 mesos a la data de lloguer del vehicle.\n1.4 El client autoritza expressament a MC que les conseqüències econòmiques de qualsevol infracció comesa durant el temps que dura el lloguer sigui carregada a la targeta en els dotze mesos següents.\n2. Durada del lloguer, recollida i devolució\n2.1. La durada mínima del lloguer serà de dos dies sense límit de durada màxima.\n2.2 Els vehicles es lloguen per dies complets, tenint en compte lhora de recollida i devolució.\n2.3. La recollida després del període pactat o el lliurament abans del mateix és responsabilitat del client per la qual cosa aquest no rebrà cap reemborsament ni cap descompte.\n2.4 Si el viatger no es presentés a l’hora acordada per a la recollida, el personal de MC esperarà un màxim de 2 hores després de les quals es reservarà el dret a la cancel·lació de la reserva sense dret a cap devolució per a viatger.\n2.5 El retard en la devolució del vehicle segons la data pactada implicarà una penalització diària de 10 vegades el preu per dia pagat. Així mateix, el client haurà d’assumir les possibles despeses ocasionades per aquest retard (concretament les derivades del retard sofert a les reserves d’altres clients).\n2.6 El preu del lloguer serà calculat pel total del període reservat, si el client vol fer alguna extensió o canvi del període reservat, podrà fer-ho abans del començament del lloguer o durant aquest. Els canvis estaran subjectes a la disponibilitat de vehicles.\n2.7 Els horaris i ubicacions de recollida i devolució estaran subjectes a la disponibilitat del personal de MC. En cas que no hi hagi disponibilitat de personal per lliurar el vehicle a l’horari seleccionat oa la ubicació triada, MC deixarà el vehicle preparat per a la seva recollida a l’aparcament de l’estació de tren de Reus. Les claus es deixaran en un cadenat de seguretat el codi del qual es donarà al viatger un cop s’hagin omplert els contractes de lloguer online i es disposi de tota la documentació (DNI i carnet de conduir) que el viatger ha d’enviar a MC mitjançant email o WhatsApp . Les explicacions del funcionament de la camper s’enviaran en un vídeo o s’explicaran per vídeo trucada. El viatger haurà d’enviar foto de la còpia física del contracte que trobarà al vehicle i que haurà de signar un cop hagi recollit el vehicle llogat. MC farà fotos del vehicle estacionat abans de la seva recollida, però el viatger podrà fer fotos en el moment precís de la recollida i enviar-les per WhatsApp o mail a MC. Si no ho feu, es considerarà que l’estat del vehicle en el moment del lliurament es correspon amb les fotos realitzades per MC.\n2.8 La devolució del vehicle es podrà fer al personal de MC o si no fos possible per manca de disponibilitat o també perquè es fes fora de l’horari estipulat, el vehicle es podrà deixar aparcat a l’aparcament públic de l’estació de tren de Reus. En aquest cas el viatger haurà de: i) aparcar el vehicle correctament als aparcaments disponibles a l’estació de tren de Reus o rodalies (qualsevol infracció ocasionada per un mal aparcament en el procés de devolució del vehicle anirà a compte del viatger), ii) tancar totes les portes del vehicle correctament; iii) deixar les claus del vehicle al seu interior fora de la vista; MC mitjançant WhatsApp o mail, v) enviar per WhatsApp o mail fotos o vídeo de l’exterior del vehicle on es vegi amb claredat l’estat del mateix en tot el perímetre. Les fotos s’han de fer un cop el vehicle hagi estat correctament aparcat i tancat i no abans. En cas que en el moment de la devolució el viatger no dugui a terme aquests punts, qualsevol possible dany trobat al vehicle serà responsabilitat exclusiva del viatger.\n3. Revisió de lestat del vehicle\n3.1 Abans d’iniciar el viatge, MC donarà unes instruccions bàsiques sobre el funcionament de les furgonetes camperes. Així mateix s’elaborarà una acta de lliurament on es descriurà l’estat del vehicle i l’inventari a bord i que hauran de signar ambdues parts.\n3.2 En tornar el vehicle, el client, juntament amb MC realitzaran una revisió i se signarà una acta de devolució on s’indicaran els possibles desperfectes si escau.\n3.3 El vehicle s’ha de lliurar amb el tanc de combustible ple, el tanc d’aigua ple i net. El vehicle haurà de tornar-se en les mateixes condicions.\n3.4 Si el vehicle es torna brut MC cobrarà un import de 60 euros per la neteja del mateix que podran ser carregats a la targeta o cobrats del dipòsit de seguretat.\n3.5 Si el vehicle no es torna amb el tanc ple, el personal de MC omplirà el tanc en el moment de la recollida i aquest import es cobrarà de la targeta del viatger o es restarà del dipòsit de seguretat, més un import de 15 euros per despeses.\n4. Reserves i Cancellacions\n4.1 Les reserves es faran efectives després del pagament del 25% de limport o de limport total del lloguer.\n4.2 La reserva implica la contractació obligatòria d’una assegurança a tot risc amb franquícia que tindrà un cost afegit de 9 euros per dia (preu de l’assegurança inclosa al cost final de la reserva).\n4.3 Tota reserva implica el cobrament d’un dipòsit de seguretat per cobrir qualsevol eventualitat sorgida durant el llogar. Aquest dipòsit serà de 900 euros a tots els vehicles. El dipòsit serà retingut a la targeta de dèbit o crèdit una setmana abans del començament del lloguer i serà retornat una setmana després de la finalització del mateix, sempre que no hi hagi hagut cap incidència. Els vehicles no seran lliurats si no es disposa d’aquest dipòsit, per la qual cosa si en el moment del lliurament i pel motiu que sigui, el dipòsit no ha pogut ser retingut, MC podrà cancel·lar la reserva sense dret a cap devolució al viatger .\n4.4 En cas d’incidència, trencament, mal ús d’equipament, etc., el dipòsit serà retingut fins a la seva resolució. En cas que la reparació no pugui ser immediata, se sol·licitarà un pressupost i es reemborsarà l’import restant per evitar retencions de dipòsits completes per llargs períodes de temps. Si els desperfectes superessin l’import de la fiança i/o no estiguessin coberts per l’assegurança (ex. desperfectes de l’equipament camper), el client es compromet a sufragar aquests costos. En cas d’un sinistre i ús de l’assegurança, el dipòsit s’usarà com a pagament de la franquícia.\n4.5 La reserva d’una furgoneta camper de MC pot ser cancel·lada pel client, aquesta cancel·lació estarà subjecta a les retencions següents:\nPer cancel·lacions amb més de 20 dies d’antelació, es tornarà el 100% de l’import pagat per a la reserva.\nPer a cancel·lacions realitzades entre 20 i 10 dies d’antelació, es retindrà el 50% de l’import pagat per a la reserva.\nLes cancel·lacions realitzades amb menys de 10 dies d‟antelació implicaran la retenció del 100% de l‟import de la reserva pagada.\n5.1 El preu del lloguer de la furgoneta camper haurà d’estar pagat íntegrament una setmana abans de la data d’inici del lloguer. El pagament es pot fer amb targeta de crèdit o dèbit, efectiu, Bizum o PayPal. En cas de reserves a curt termini (menys de 10 dies d’antelació), el client haurà d’abonar el 100% del cost del lloguer en el moment de la reserva.\n5.2 En el moment de la devolució, el client haurà d’abonar els quilòmetres excedits si fos el cas, l’import es podrà cobrar en efectiu, Bizum o PayPal o carregar-se a la targeta o al dipòsit.\n5.3 En cas que el vehicle fos immobilitzat a causa d’una infracció del client, aquest haurà de sufragar les despeses ocasionades.\n6.1 Les furgonetes de MC són vehicles amb certa antiguitat i ús, per la qual cosa MC demana als clients cert compromís sobre la seva cura. MC es compromet a lliurar els vehicles en perfecte estat de mecànica i revisats, però atès el nombre de quilòmetres que tenen, algunes incidències ocasionals poden passar. Per això és molt important que el client es comprometi a revisar líquids periòdicament, aturar el vehicle i contactar amb MC immediatament en cas de soroll estrany, fum, vibració, encès de llums d’avaria al quadre de comandament etc. A més, el client es compromet a:\n1. No permetre que el condueixin altres persones més que ell mateix o les que estiguin expressament autoritzades.\n2. No portar més passatgers que els especificats a la documentació del vehicle així com transportar a la camper cap tipus de mascota o animal sense l’autorització expressa de MC.\n3. No rellogar o transportar persones amb fins comercials i qualsevol altre ús que no estigui inclòs al contracte.\n4. No transportar qualsevol tipus de mercaderia, drogues, productes tòxics, inflamables o explosius.\n5. No cedir-ne l’ús a tercers a títol gratuït o lucratiu.\n6. No conduir el vehicle en inferioritat de condicions físiques motivades per alcohol, drogues, fatiga o malaltia, ús de medicaments, etc.\n7. No transitar fora de la xarxa viària o en qualsevol terreny no adequat ni fer-ne un ús inadequat que pugui danyar el vehicle.\n8. Tenir el vehicle adequadament estacionat i custodiat quan no l’utilitzi i protegir-lo del deteriorament de les gelades, pedra o qualsevol altre fenomen atmosfèric susceptible de produir-li danys importants.\n9. Queda expressament prohibit al client variar qualsevol característica tècnica del vehicle, les claus, panys, equipament, eines i/o accessoris del vehicle, així com efectuar qualsevol modificació del seu aspecte exterior i/o interior, excepte expressa autorització escrita per part de l’empresa MC. En cas d’infracció d’aquest article, l’arrendatari ha de correr amb totes les despeses de recondicionament del vehicle al seu estat original, i així mateix ha d’abonar una indemnització per la immobilització del vehicle fins a la seva reparació total. En cas de pèrdua de les claus o de la documentació del vehicle, MC carregarà al client la quantitat de 180€ + IVA.\n6.2. El vehicle s’ha de cuidar i tractar adequadament així com tancar degudament. Shan de tenir en compte les normes tècniques, així com les disposicions determinants per a lús. Cal controlar l’estat del vehicle a cada proveïment de combustible, sobretot el nivell d’aigua i oli, així com la pressió dels pneumàtics. El client es compromet a comprovar regularment si la furgoneta de lloguer està en perfectes condicions per circular amb seguretat. Si el vehicle és danyat com a conseqüència d’un sobreescalfament a causa de nivells baixos d’oli o refrigerant del motor, el client perdrà íntegrament la fiança i haurà de sufragar els costos de la reparació.\n6.3 Està prohibit fumar a tots els vehicles i encendre espelmes al seu interior. Si es detecten restes i signes d’haver fumat a l’interior (olors, burilles o cendra), MC aplicarà una penalització de 180 € + IVA al viatger.\n6.4 Es podrà portar mascota (només gossos i gats) sempre que MC hagi donat la seva autorització expressa sota les seves condicions. Viatjar amb mascota implica un cost afegit de 30 euros per viatge. Les despeses de neteja, derivades de qualsevol incompliment, aniran a càrrec del client. Així mateix, aquest últim haurà d’assumir les despeses derivades de la ventilació o l’eliminació de l’olor de tabac, incloent-hi les pèrdues generades per la impossibilitat de llogar el vehicle durant algun temps a causa d’aquest motiu. Si MC descobrís que el viatger ha portat una mascota sense autorització i sense comunicar-ho i pagar la taxa, MC podrà sancionar el viatger amb una multa de 100 € + IVA.\n6.5 Als vehicles que disposin de cuina de gas portàtil, està prohibit dormir amb la cuina connectada a l’ampolla de gas i és obligatori treure la bombona de càmping gas i/o els cartutxos de gas fora del vehicle durant la nit o mentre s’adormi dins del vehicle. MC queda eximida de cap responsabilitat pels possibles danys provocats als viatgers per l’incompliment d’aquesta norma.\n6.6 En cas de comprovar que s’han infringit les disposicions dels apartats 6.1, 6.2 i 6.3 anteriors, l’arrendador podrà rescindir immediatament el contracte de lloguer, sol·licitar la devolució del vehicle i el client estarà obligat a abonar la totalitat del preu de l’arrendament , així com les despeses que en els esmentats apartats es relacionen.\n6.7 Els vehicles de MC són per a ús exclusiu a la Península Ibèrica, Espanya, Portugal i sud de França.\n6.8 Els quilòmetres estan subjectes a limitació. Els lloguers inclouen 130 quilòmetres diaris i l’excés de quilometratge es cobraria de la següent manera:\n0,3 euros el quilòmetre excedit fins a un màxim de 250 km/diaris.\n0,9 euros el quilòmetre excedit a partir de 250 km/diaris.\nSestableix un màxim de 3000 quilòmetres al mes.\n*Els lloguers realitzats a través de plataformes externes inclouen 100 km/dia de mitjana i l’excés se sobra de la mateixa manera a allò estipulat a dalt.\n7. Comportament que cal seguir en cas d’accident\n7.1 En cas d’accident, robatori, incendi o danys causats per animals de caça, el client haurà d’informar immediatament la policia i MC trucant al número de telèfon de contacte i atenció de 9 a 23 hores (+34622148012).\n7.2 Mai no es reconeixerà o prejutjarà la responsabilitat del fet, llevat de la “Declaració Amistosa d’Accidents”. El client haurà d’obtenir totes les dades de la part contrària i dels testimonis, que juntament amb els detalls de l’accident trametrà en el termini indicat a l’empresa MC. Notificar immediatament a les autoritats l’accident si hi ha culpabilitat de la part contrària. El comunicat d’accident s’haurà de lliurar degudament emplenat i signat com a molt tard en el moment de tornar el vehicle a l’empresa MC. El document haurà d’incloure el nom, l’adreça i els telèfons de les persones implicades, les dades del carnet de conduir, les dades del contrari amb el nom de la Companyia Asseguradora i el número de pòlissa, les dades dels testimonis eventuals, així com les matrícules dels vehicles afectats.\n7.3 En cas de robatori o furt del vehicle, es denunciarà a l’autoritat competent immediatament, comunicant-ho i trametent còpia de la denúncia a l’empresa MC, juntament amb les claus del vehicle, en un termini màxim de 24 hores; quedant sense efecte en cas contrari les assegurances i cobertures contractades.\n7.4. Fins i tot en danys sense contrari, independentment de la gravetat, el client haurà de redactar per a l’arrendador un ampli informe per escrit juntament amb un esbós. Si el client no elabora l’informe – no importa quina sigui la raó – i impedeix que la companyia d’assegurances pagui els danys, el client estarà obligat a abonar l’import corresponent en la seva totalitat.\n7.5 No abandonar el vehicle sense prendre les mesures adequades per protegir-lo i salvaguardar-lo. Contactar si és necessari amb la Companyia d’Assistència a Carretera contractada amb l’asseguradora de l’empresa MC.\n7.6 En cas d’incompliment pel client d’alguna d’aquestes mesures, si són aplicables, MC podrà reclamar al client els danys i perjudicis ocasionats per negligència d’aquest, inclòs el lucre cessant de l’empresa MC durant el temps que duri la immobilització del vehicle.\n8. Reparacions, cobertures i viatges a lestranger\n8.1 El client està obligat a aturar el vehicle com més aviat millor quan s’il·lumini qualsevol testimoni que indiqui anomalia en el funcionament del vehicle o es produeixin fums, vibracions o sorolls estranys, havent de contactar amb MC o amb la Companyia d’Assistència concertada i només amb aquesta , havent de dirigir-se exclusivament a un servei oficial de la marca del xassís-motor, excepte autorització expressa de MC.\n8.2 En el cas de qualsevol avaria del vehicle o dels elements de l’habitacle, el client ho haurà de comunicar immediatament a MC de qui rebrà les instruccions oportunes per a la seva reparació.\n8.3 En cas d’avaria MC es compromet a fer les reparacions pertinents en un taller proper. MC assumirà els costos de la reparació sempre que el client no sigui responsable del dany segons s’estipula a l’apt. 9. Queden exclosos els danys que afectin els pneumàtics i les llantes del vehicle ocorreguts durant el termini de durada de l’arrendament, que seran sempre i en qualsevol cas de compte del client. Igualment, qualsevol avaria i les reparacions degudes a defectes del terra, paviment o asfaltat són responsabilitat del client.\n8.4 En cas de reparació MC es compromet a intentar afectar el mínim possible l’activitat del client i reparar el vehicle com més aviat millor. MC reemborsarà l’import no gaudit mentre el vehicle sigui reparat si aquesta reparació és superior a mig dia.\n8.5 En cas que sense cap culpa per part del client, la furgoneta pateixi una avaria i quedi inutilitzada durant un període superior a 48 hores, MC es compromet, si tingués disponibilitat, a posar a disposició del client en un termini màxim de 48 hores un vehicle de recanvi equivalent al nombre de places o superior, quedaria exclosa una rescissió del contracte i per tant hauria de ser acceptat pel client el nou vehicle, sense obligació per part de MC d’indemnitzar els possibles perjudicis o danys causats al client.\n8.6 En cas que sent culpable el client, la furgoneta camper pateixi greus danys o es prevegi que el vehicle no es podrà utilitzar durant un llarg període de temps o s’hagi de retirar de la circulació, MC podrà negar-se a oferir un vehicle de substitució. En aquest cas queda exclosa una rescissió del contracte per part del client, que estarà obligat a abonar la totalitat del preu de l’arrendament, a més de les despeses que la seva actuació hagués produït. Si MC optés per posar a disposició del client un vehicle de substitució, podrà cobrar al client les eventuals despeses que se’n derivin.\n8.7 Els vehicles de MC són per a ús exclusiu a Espanya, Portugal, Andorra, França i Itàlia.\n8.8 En cas d’avaria en un país estranger, el client es compromet a facilitar la comunicació amb el mecànic local si aquest no parla espanyol o anglès i la comunicació és complicada per telèfon. Així mateix, si la reparació a aquest país excedeix en més d’un 25% el cost de reparació a Espanya, el client es compromet a sufragar la diferència. En cas que el client no vulgui sufragar la diferència, el vehicle serà repatriat al taller habitual de MC i aquesta podrà cancel·lar la reserva realitzant el reemborsament al client del període no gaudit.\n8.9 En cas d’avaria en un país estranger s’intentarà reparar el vehicle en un taller proper, però si l’avaria fos greu, el període de reparació superés les 48 hores o l’import de la reparació superés els 600 euros, el vehicle serà repatriat al taller habitual de MC i aquesta podrà cancel·lar la reserva realitzant el reemborsament al client del període no gaudit, tret que el client accepti el pagament de la diferència segons s’explica al punt 8.8.\n9. Responsabilitat de l’arrendatari, assegurança a tot risc\n9.1 Segons els principis de l’assegurança a tot risc, en cas de danys integrals, l’arrendador MC eximirà el client de la responsabilitat dels danys materials soferts al vehicle, amb una franquícia de NOU-CENTS EUROS (900 €), que haurà d’assumir el client .\n9.2 El client, sota cap concepte, queda eximit de les seves responsabilitats civils, administratives, penals o de qualsevol índole que siguin conseqüència d’un sinistre o un comportament dolós o culpós.\n9.3 L’eximent de la responsabilitat indicada a l’apartat 9.1, no tindrà efecte si el client omet alguna de les normes indicades a tots els punts de les clàusules 6 i 7.\n9.4 L’exempció de responsabilitat de l’apt. 9.1 no és procedent en cas que el client hagi causat un dany de forma premeditada o negligent.\n9.5 Així mateix, el client haurà de respondre en cas de comportament dolós o culpós en els casos següents:\na. Si el client no respecta les normes i el codi de circulació vigent al país on estigui circulant.\nb. Si els danys es deuen a una conducció temerària pels efectes de les drogues o lalcohol.\nc. Si el client o el conductor, a qui l’arrendador MC ha deixat el vehicle, fuig en cas d’accident\nd. Si el client, en contra de l’obligació establerta a l’apt. 7, no avisa la policia en cas d’accident, llevat que aquesta infracció no hagi influït en la comprovació dels motius del dany ni en l’abast d’aquest últim.\ne. Si el client infringeix altres obligacions de l’apt. 7, excepte en el cas que aquesta infracció no hagi influït a la comprovació dels motius del dany ni a l’abast d’aquest últim\nf. Si els danys es deuen a un ús prohibit a l’apt. 6.1.\ng. Si els danys es deuen a una infracció de l’obligació establerta a l’apt. 6.2.\nh. Si els danys els ha causat un conductor no autoritzat, qui el client hagi deixat el vehicle.\ni. Si els danys s’han provocat per no tenir en compte les dimensions del vehicle (alçada, amplada, llargada)\n9.6 El client respondrà de totes les despeses, taxes, multes i sancions relacionades amb l’ús del vehicle, que se li reclamin a l’arrendador MC, excepte si és degut a causes imputables a aquesta última.\n9.7 El client respondrà a totes les despeses de reparació en cas dús negligent del vehicle o el no compliment del que especifica lapartat 6.\n9.8 En cas de ser diversos els clients i/o conductors, tots aquests respondran en qualitat de deutors solidaris.\n10. Responsabilitat de l’arrendador\n10.1 L’arrendador MC lliura el vehicle en perfecte estat, havent realitzat totes les verificacions i el manteniment necessari per al bon funcionament. No serà responsable de fallades mecàniques o avaries a causa de l’ús normal del mateix, ni és responsable davant del client o els usuaris del vehicle de les despeses o perjudicis que se li puguin produir directament o indirectament com a conseqüència d’aquestes fallades o avaries.\n10.2 Si per causa de força major, motius fortuïts o aliens a l’arrendador MC, no es pogués lliurar el vehicle a la data convinguda, això no donarà dret a cap indemnització a favor del client, excepte la devolució per part de MC al client de la quantitat/s pagada/es fins a aquesta data en concepte de lloguer.\n10.3 L’arrendador MC no assumeix cap responsabilitat davant del client respecte a l’automòbil d’aquest que es trobi, en qualitat d’aparcament gratuït, a les dependències de MC, o els seus voltants, durant el període de lloguer de la furgoneta.\n10.4 L’arrendador MC només respondrà de forma limitada als danys previsibles establerts al contracte, en la mesura que s’infringeixi una obligació el compliment de la qual sigui d’especial importància per assolir l’objecte del contracte.\n10.5 Aquestes Termes i Condicions Generals de Lloguer vinculen les parts des del moment inicial de fer la reserva i són part integrant del contracte d’arrendament de vehicles.\n11.1 Als efectes del que disposa la normativa vigent relativa a la protecció de dades de caràcter personal, MC us informa que les vostres dades personals, tant les proporcionades per a la formalització del contracte com les demanades durant la vigència dels serveis de lloguer, seran incorporats a un fitxer de dades de caràcter personal, degudament inscrit al Registre de l’Agència Espanyola de protecció de Dades, per tal de poder gestionar els serveis de lloguer de vehicles contractats, així com per a fins comercials com mantenir-lo puntualment informat de totes aquelles ofertes, productes i promocions que puguin ser del vostre interès, bé per correu electrònic o altra manera equivalent.\n11.2 En el cas de comunicacions comercials a través de correu electrònic o mitjà equivalent i de conformitat amb allò establert a la Llei 34/2002 de Serveis de la Societat de la Informació i Comerç Electrònic, vostè atorga el seu consentiment exprés per a l’enviament de publicitat a mitjançant aquest mitjà. Aquest consentiment podrà ser revocat en qualsevol moment mitjançant petició adreçada a la següent adreça: info@mad-campers.com\n11.3 Addicionalment, MC us informa que, en cas que es produeixi qualsevol tipus d’impagament amb motiu dels serveis de lloguer contractats per vostè, i previ requeriment de pagament per part de MC, les dades relatives a aquest impagament podran ser comunicades a fitxers d’informació sobre solvència patrimonial i crèdit, de conformitat amb allò previst a la normativa vigent en protecció de dades.\n11.4 Podeu exercitar els drets d’accés, rectificació, oposició i cancel·lació mitjançant petició escrita a l’adreça indicada més amunt.\nte invitamos a seguirnos en en instagram y facebook y a leer nuestro blog donde encontraras rutas interesantes y recomendaciones para tu viaje en camper.


Quart de Poblet culmina la protecció d'una omeda històrica coincidint amb el Dia de l'Arbre | Valencia Extra\nQuart de Poblet culmina la protecció d'una omeda històrica coincidint amb el Dia de l'Arbre\nDiversos col·legis del municipi, en col·laboració amb l’Ajuntament, celebren l’efemèride\nL’Ajuntament de Quart de Poblet ha celebrat enguany el 31 de gener, Dia de l’Arbre, amb la culminació del projecte de protecció de la omeda històrica, situada en l’avinguda Ramón y Cajal, al costat del col·legi La Constitució. Per a això, s’ha alçat un muret de pedra i s’ha col·locat un clos, amb rolls de fusta, per a evitar els danys que es puguen produir a les arrels o als troncs, segons expliquen des de l’Àrea de Zones Verdes i Neteja Viària, que dirigeix Manuel Díaz.\nAl voltant dels arbres s’ha optat per plantes entapissants i s’ha instal·lat un sistema de reg, adequats per a la cura dels oms. Així mateix, s’ha augmentat la freqüència de tractaments fitosanitaris i s’han col·locat abraçadores per a protegir-ho de possibles trencaments.\nL’Ajuntament ha elaborat també un cartell amb la història de la omeda, que huiapareix com una illa d’arbres en un entorn urbà, però fins a no fa moltes dècades formava part d’un entorn d’horta per on passa la Séquia de Mislata, una de les set séquies mare sota la tutela del Tribunal de les Aigües de València.\nL’om comú (Ulmus minor) era una de les espècies més utilitzades en passejos, places i riberes, fins a l’arribada de la “grafiosis” en la dècada dels 80, malaltia molt agressiva causada per un fong, que ha acabat amb la gran majoria de les omedes d’Europa. D’ací, el gran valor ecològic i paisatgístic d’aquest conjunt arbori, arreplegat en el catàleg d’arbres singulars del municipi dins de l’Ordenança Reguladora de Parcs, Jardins i Zones Verdes. Es tracta d’una de les 6 inversions votades per la ciutadania en la convocatòria de pressupostos participatius de l’any passat.\nAquest projecte ha suposat, a més que l’Ajuntament, a través de l’àrea d’Urbanisme i Sostenibilitat, dirigida per Juan Medina, utilitze per primera vegada Sistemes de Drenatge Urbà Sostenibles (SUDS), que posen fi al problema generat per les aigües de vessament.\nD’altra banda, els col·legis i instituts del municipi s’han sumat a la celebració del Dia de l’Arbre amb la col·laboració de l’Ajuntament, que els ha lliurat un exemplar d’avellaner, una jacaranda o una thuja, segons els casos, per a plantar-ho en les seues instal·lacions. Als actes han assistit Manuel Díaz i la regidora d’Educació, Cristina Mora.


Ajuntament de Vilassar de Dalt/Ple del mes de març 2019\nData i hora oficials: 28/06/2022 13:43\nPle del mes de març 2019\nData: 28 de març de 2019\nLloc: Sala de Plens.\n1. Aprovació de l'acta de la sessió ordinària de 28 de febrer de 2019.\n2. Resolució de les reclamacions presentades contra l'aprovació inicial del Pressupost General per a 2019 per part dels grups municipals CUP i PDeCAT.\n3. Adopció del sistema de videoacta.\n4. Aprovació del Reglament d'adjudicació i normes de funcionament intern del Servei d'allotjament temporal d'urgències de l'Ajuntament de Vilassar de Dalt.\n5. Moció per fer front a l'alarma social dels robatoris en cases habitades.\n6. Donar compte del Decret 397, de data 15 de març de 2019, d'aprovació del Protocol contra les agressions sexistes a les festes majors de Vilassar de Dalt.\n7. Donar compte del Decret número 373, de data 8 de març de 2019, en relació al contracte de serveis de l'assessor jurídic.\n8. Assabentar dels Decrets d'Alcaldia.\nL’acta s’aprova per unanimitat de tots els grups municipals.\nEl Ple resol les reclamacions presentades a l’aprovació inicial del Pressupost 2019 i l’aprova definitivament amb els vots a favor d’ARA Vilassar i el PSC i els vots en contra del PDeCAT, la CUP i el PP.\nEl Ple del mes de març ha servit per aprovar definitivament el Pressupost per l’exercici 2019 marcat pel final de mandat de l’actual equip de Govern.\nEl Pressupost aprovat és de 12,3M€ i té com a prioritats fer front la falta d’habitatge per a famílies desafavorides mitjançant el conveni amb Habitat 3 que intervindrà habitatges buits. Es manté la política de remunicipalització dels serveis que passaran a gestió directa, com l’assessorament jurídic municipal i el servei d’arxiu. D’altra banda, el Pressupost contempla intervencions en equipaments municipals com la Nau Vella de can Manyer, el Poliesportiu Municipal i la millora de la via pública. També s’ha previst augmentar la plantilla de la Policia Local per millorar la seguretat ciutadana davant l’onada de robatoris.\nUn any més l’equip de Govern presenta un Pressupost continuista que s'ajusta a la sostenibilitat financera que es van marcar a l'inici de mandat i que finalitza el mes de maig amb un estalvi net positiu d’1M€, un romanent de tresoreria positiu d’1,1M€, un deute viu d’un 75% i un període mitjà de pagament a proveïdors de 30 dies.\nEl Ple aprova l’adopció del sistema de videoacta per a l’enregistrament i retransmissió de les sessions plenàries. El punt s’aprova amb els vots a favor d’ARA Vilassar , el PDeCAT, la CUP, el PP i el vot en contra del PSC.\n4. Aprovació del Reglament d'adjudicació i normes de funcionament intern del Servie d'allotjament temporal d'urgències de l'Ajuntament de Vilassar de Dalt.\nS’aprova el Reglament amb els vots a favor d’ARA Vilassar, el PDeCAT i el PP i les abstencions de la CUP i el PSC.\nLa moció es rebutja amb els vots en contra d’ARA Vilassar, els vots a favor del PDeCAT i les 3 abstencions de la CUP i el PSC.\nS’aprova la moció amb els vots a favor d’ARA Vilassar i les abstencions del PDeCAT, la CUP, el PP i el PSC.\nMida: 2,02 MB\nData i hora de la darrera actualització d'aquest contingut: 17-12-2020 18:22


091: Arthur Caravan plays Arthur Caravan | Rosca amb all\n091: Arthur Caravan plays Arthur Caravan\nHui és festa en Alcoy/Alcoi (sic): allí se celebra esta vesprada una cosa que és diu la Burreta (o les Burretes?), però que -per estrany que puga sonar açò- no té res a vore amb el café-licor; a més, ja deuríeu saber que això de burreta i burret no són térmens d’ús alcoià: com diria Eugeni S. Reig (què collons deu ser la S?), «en alcoià es diu plis-plai o plisplaiet, la llengua estàndard sol emprar burret o burreta i en castellà es diu…?» Ni punyetera idea; la bona qüestió és que hui, a banda de trilogies monàrquiques i de les últimes representacions del més gran espectacle, Alcoi es vestirà de festa per a rebre els Arthur Caravan, que tornen triomfants de la seua primera roda de concerts pel món exterior, allà on cap alcoià ha anat abans… bé; realment, per a ser sincers, allà on tot alcoià llevat d’ells ha anat abans. Però ja era hora, i més encara ara que han publicat el seu primer disc, presentat inclús en el crític i críptic Festinfern alcoià. Està vist que, amb un bon barrot, qualsevol cosa és possible…\nI ídem amb el disc de l’Hugo Mas, del qual encara no n’he parlat ací, però ja vos avise: la qualitat musical, lírica i literària de «la millor veu alcoiana des d’Ovidi Montllor (i perquê jo sóc foraster!)» –Phil de Vient dixit– pot llevar-se de damunt d’un espolsó tots els cansautorets, poetes de guant i melòmans de calbot; el xic ho val i, a més a més, és molt bona persona, un valor difícil de trobar hui en dia.\nDe l’altre nom de l’any passat, Sénior, dir-vos que d’ací uns quants mesos tindrà una altra experiència gratificant: la de ser pare de família! Quan sigues pare, menjaràs ous; és el digne dels temps…\nAquesta entrada s'ha publicat en Ballar sobre arquitectura: el 4 de gener de 2009 per blocjaumei.\n← 090: Nadal, figa i pardal 092: S’ha acabat el tio Toni →\n2 pensaments a “091: Arthur Caravan plays Arthur Caravan”\nkirik 12 de gener de 2009 a les 0:33\nM’agrada, m’agrada que comencen a aparéixer criatures per aquestos ambientets.\nOstras tu!, Sénior pare! Ja ho deia ell en una cançó, ja: ” … te tens que espabilar, demà ja és massa tard …”.\nEn fi TdH, dir-te que l’altra nit, el concert dels Sants Innocents del Teatre la Clau va estar molt, però que molt rebé: Carles Dénia, quina passada! I els Ovidi Twins? ja els havia escoltat al disc, però en directe són: boníssims! A Hugo Mas, ja el coneixia de l’any anterior i compartisc amb tu el que dius d’ell. Per cert, què emocionant quan vau cantar el “M’aclame a tu”. Dani Miquel, tan encantador com sempre. De Botifarra, no calen paraules … Pelandruska, uaaa! quin final de festa! Què xulo tot.\nA vore si a l’any que ve a més de Bielet Miquel, contem entre el públic també amb Landete junior. I per suposat amb els meus dos fills, que enguany pobrets, no se’n van vindre [i després em feia una enveja vore tantes criatures dolcíssimes en primera fila!, ahí embobaets, mirant i escoltant] que si hagueren vingut ells, també haguera pogut vindre el pare, i haguera xerrat en directe amb el seu colega medievalista … Xè, quina llàstima!\nPer cert, també em va emocionar la cantaora de l’Alcúdia amb l’Allà en Betlem fora muralla [eixa cançó me la cantaven a mi de menuda a l'”escoleta de cagons” del meu poble, i ma mare també me la cantava]. Coneixes el Cançoneret Valencià de Nadal, de Sanchis Guarner? Pos està ahí recollida.\nPer a acabar-ho d’arrodonir vaig conéixer a Baydal, autor d’un blog que està molt bé, una referència en la blogosfera valenciana (i catalana!). Què curiós és conéixer en persona a algú que ja coneixes de manera virtual, vitat?\nAnònim 13 de gener de 2009 a les 0:42\nEfectivament GRAN el recital dels innocents, una de les millors cites de l’any.\nPer cert, aquest any encara esperem que determines les millors audiencies de l’any, eixe repas que fas.


Lluci Juan duu el seu projecte artístic 'Brodant la revolta' al 6é Art al Carrer de Picanya - VilaWeb\nLluci Juan duu el seu projecte artístic ‘Brodant la revolta’ al 6é Art al Carrer de Picanya\nHi participa com a artista invitada\nL’artista aielonera Lluci Juan ha estat enguany l’artista invitada en la sisena edició de l’Art al Carrer, organitzat per Dones de Picanya en aquesta localitat de l’Horta. Lluci Juan hi ha participat amb el seu projecte ‘Brodant la revolta’, i en la presentació de l’edició d’enguany, el 2 de març passat, en un acte en què hi va actuar la Coral Salvador Giner de la Societat Coral El Micalet, dirigida per Miquel Juan i Garcia, interpretant el concert ‘De l’amor a les dones’.\n‘Brodant la revolta’ és un projecte participatiu d’art contemporani consistent a a brodar pancartes al carrer, amb missatges feministes i de consciència de gènere. L’acció té com a finalitat anar més enllà de l’activitat tradicional assignada al gènere femení per convertir-la en un lloc de reunió de dones de diverses generacions on compartir inquietuds.\nLes peces artístiques del projecte, i les de la resta d’artistes participants, s’exposen al carrer Major ‘en un espai de reflexió per la igualtat en esdevenir un museu a l’aire lliure que mostra l’obra de vint-i-cinc artistes, entitats i grups escolars’, exposades als balcons de les cases, on h seran fins el 25 de març vinent.\nEn l’acte de presentació, l’artista aielonera va fer partícips les assistents de les motivacions i vivències de les quals parteix ‘Brodant la revolta’, una actvitat en què ‘no sols fem una activitat artesana on elaborem un objecte per a ser contemplat, sinó que sobretot participem en una acció i creem un temps per a teixir una xarxa d’amistats, de confidències, de vivències comunes i d’aliances’, segons ha explcat Juan. ‘És un espai i un temps compartits entre dones de diverses generacions en els quals les més grans ens transmeten la tècnica i es senten valorades mentre que les més joves els expliquen el motiu d’aquesta activitat i el missatge que estem brodant.’\nLes teles que es mostren en l’Art al Carrer de Picanya són ‘Dona apoderada’, que recull l’objecte principal del projecte; ‘No em celebres, lluita amb mi’, brodada amb els col·lectius La Vall Violeta i les Merudes d’Ontinyent a més de veïnes d’Aielo de Malferit; ‘Feminismes plurals per al canvi social’, brodada amb el col·lectiu Més que Dones de Bocairent; i ‘Dona, Sàhara, lluita, Resistència’, feta amb la Federació d’Associacions Amigues del Poble Sahrauí a Mislata, Algemesí i al barri de la Coma de Paterna.